b'\n_START_ARTICLE_\nPragozd Ravna gora\n_START_PARAGRAPH_\nPragozd Ravna gora na Gorjancih je pragozdni rezervat - to pomeni, da je to v naravnem stanju ohranjen gozd, kamor \xc4\x8dlovek ne posega. To pomeni, da je izlo\xc4\x8den iz gospodarjenja. Nahaja se na Gorjancih na nadmorski vi\xc5\xa1ini med 860-950 m in je ostanek nekdaj ve\xc4\x8djega pragozda. Rezervat obsega 16 ha._NEWLINE_Bukova drevesa (Fagus sylvatica L.) so visoka do 40 m in imajo obseg 120 cm. Rasti\xc5\xa1\xc4\x8de dreves je na apnencu in dolomitu in je ponekod prekrito s fli\xc5\xa1em, kar naredi zemljo plodno. Celotno obmo\xc4\x8dje rezervata je definirano kot Cardamine savensi - Fagetum, kar pomeni gozdna zdru\xc5\xbeba najvi\xc5\xa1jih predelov preddinarskega sveta na rahlo kislih rjavih pokarbonatnih tleh v katerem povsem prevladuje bukev.\n_START_SECTION_\nPragozdni rezervat\n_START_PARAGRAPH_\nOstanki nekdaj ve\xc4\x8djega pragozda Ravna gora se nahajajo v osrednjem delu Gorjancev. Bukove gozdove so na tem podro\xc4\x8dju intenzivno izsekavali in pasli od 19.stoletja dalje. Nekatera oddaljena obmo\xc4\x8dja pa so ostala nedotaknjena. Tak je tudi rezervat Pragozd Ravna gora. Za naravni rezervat je bil razgla\xc5\xa1en leta 1973.\n_START_SECTION_\nPo\xc5\xa1kodba pragozda leta 1983\n_START_PARAGRAPH_\nPragozdove v Dinarskem svetu v ju\xc5\xbenem delu Slovenije obi\xc4\x8dajno doletijo le majhne motnje v rasti dreves, kar pa ne velja za ostanke Pragozda Ravna gora. V letu 1983 je mo\xc4\x8dan veter povzro\xc4\x8dil vrzel veliko 6,31 ha v skoraj popolnem bukovem gozdu. Ta vrzel ima danes svoj lasten razvoj in je povzro\xc4\x8dila mo\xc5\xbenosti za razvoj drugih vrst dreves in grmi\xc4\x8devja v naslednjih generacijah gozdne vegetacije. To je edina velika motnja, ki se je zgodila v pragozdovih Slovenije v zadnjih 50 letih.'